CELEX: C2007/235/53
Language: lv
Date: 2007-10-06 00:00:00
Title: Lieta F-69/07: Prasība, kas celta 2007. gada 12. jūlijā — U /Komisija

6.10.2007   
            
            
               LV
            
            
               Eiropas Savienības Oficiālais Vēstnesis
            
            
               C 235/29
            
         Prasība, kas celta 2007. gada 12. jūlijā — U/Komisija
   (Lieta F-69/07)
   (2007/C 235/53)
   Tiesvedības valoda — franču
   Lietas dalībnieki
   
      Prasītāja: U, Brisele (Beļģija) (pārstāvji — S. Orlandi, A. Coolen, J.-N. Louis un E. Marchal, avocats)
   
      Atbildētāja: Eiropas Kopienu Komisija
   Prasītājas prasījumi:
   
               —
            
            
               atcelt Komisijas lēmumus, ar kuriem noteikti prasītājas — līgumdarbinieces — nodarbinātības noteikumi, ciktāl tie paredz, pirmkārt, piemērot Eiropas Kopienu pārējo darbinieku nodarbināšanas kārtības (turpmāk tekstā — “RAA”) 100. pantā un Eiropas Kopienu Civildienesta noteikumu (turpmāk tekstā — “Civildienesta noteikumi”) VIII pielikuma 1. pantā paredzēto atkāpi, un, otrkārt, līguma termiņu laikposmā no 2006. gada 16. septembra līdz 2009. gada 15. septembrim;
            
         
               —
            
            
               piespriest atbildētājai atlīdzināt tiesāšanās izdevumus.
            
         Pamati un galvenie argumenti
   Prasītāja pēc tam, kad tā bija strādājusi Komisijā no 2001. gada 1. maija līdz 2006. gada 15. septembrim kā vietējā darbiniece un palīgdarbiniece saskaņā ar 14 dažādiem darba līgumiem, kas viens pēc otra tika noslēgti uz nenoteiktu laiku, tika pieņemta darbā kā līgumdarbiniece laikposmam no 2006. gada 16. septembra līdz 2009. gada 15. septembrim. Pirms pieņemšanas darbā veiktās medicīniskās apskates laikā konstatējot, ka prasītāja bija slima, pilnvarotā iestāde noslēdza līgumus, piemērojot RAA 100. pantā un Civildienesta noteikumu VIII pielikuma 1. pantā paredzēto atkāpi.
   Savas prasības pamatojumam prasītāja vispirms apgalvo, ka, ierobežojot tās darba līgumdarbinieces statusā līguma ilgumu, Komisija nav ievērojusi nodarbinātības stabilitātes principu, kas izriet no vispārīgajiem tiesību principiem, kas attiecas uz darba ņēmēju aizsardzību. Ciktāl vajadzīgs, viņa atsaucas uz RAA 88. panta nelikumību.
   Turklāt prasītāja apgalvo, ka ar atkāpes klauzulu, kas neļauj izmantot garantijas, kuras paredzētas invaliditātes vai nāves gadījumā, tika pārkāpta RAA 100. panta piemērojamība, ciktāl administrācija viņai uzliek jaunu 5 gadu izslēgšanas periodu, kaut arī viņa ir Komisijas dienestā kopš 2001. gada 1. maija. Ciktāl vajadzīgs, viņa atsaucas uz RAA 100. panta nelikumību.